CELEX: 62013TN0357
Language: hu
Date: 2013-07-05 00:00:00
Title: T-357/13. sz. ügy: 2013. július 5-én benyújtott kereset — European Space Imaging kontra Bizottság

7.9.2013   
            
            
               HU
            
            
               Az Európai Unió Hivatalos Lapja
            
            
               C 260/44
            
         2013. július 5-én benyújtott kereset — European Space Imaging kontra Bizottság
   (T-357/13. sz. ügy)
   2013/C 260/80
   Az eljárás nyelve: német
   
      Felek
   
   
      Felperes: European Space Imaging GmbH (München, Németország) (képviselő: W. Trautner ügyvéd)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a meghívásos eljárás megsemmisítéséről szóló, a 2013. június 5-i levélben közölt határozatot;
            
         
               —
            
            
               semmisítse meg a nyílt eljárásban való újbóli odaítélésről szóló, a 2013. június 5-i levélben közölt határozatot;
            
         
               —
            
            
               az alperest kötelezze az eljárás költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes két jogalapra hivatkozik.
   
               1.
            
            
               Az első jogalap: az arányosság elvének megsértése
               A felperes úgy érvel, hogy a Bizottság a közös agrárpolitika keretében végzett ellenőrzéseket elősegítő műholdas távmegfigyelő adatok közlésével és az ezzel összefüggő szolgáltatásokkal kapcsolatos közbeszerzési eljárás (HL 2012/S 183-299769) megsemmisítésével megsértette a költségvetési rendelet (1) 89. cikkének (1) bekezdésében lefektetett arányosság elvét. Ezzel kapcsolatban többek között kifejti, hogy a Bizottság eljárása sérti azon általános elvet, hogy a közbeszerzési eljárás megsemmisítését utolsó intézkedésként kell elrendelni („ultima ratio”). A felperes szerint a Bizottságnak fel kellett volna kérnie a pályázókat konkrét ajánlatok benyújtására, mielőtt dönthetett volna arról, hogy valójában nem gazdasági ajánlatokat nyújtanak-e be.
            
         
               2.
            
            
               A második jogalap: az átláthatóság elvének megsértése
               A felperes e tekintetben úgy érvel, hogy a Bizottság — azáltal, hogy megtagadta, hogy konkrét felvilágosítást adjon arról, milyen okokból semmisítette meg a közbeszerzési eljárást — megsértette a költségvetési rendelet 89. cikkének (1) bekezdésében lefektetett átláthatóság elvét. A felperes többek között nem tudja felülvizsgálni, hogy az állítólagos okok egyáltalán fennállnak-e. Kifejti továbbá, hogy a műholdas távmegfigyelő adatokkal kapcsolatos ajánlatot tevők érintett piaca nagymértékben szakosított, és ezért a potenciális ajánlattevők száma igen korlátozott, és úgy érvel, hogy a Bizottság a közbeszerzési eljárás megsemmisítéséről hozott határozatát megelőzően nem utalt arra, hogy szóba jöhet az eljárás megsemmisítése, ha nem érik el az ajánlattevők bizonyos számát.
            
         
      (1)  Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (HL L 248., 1. o.; magyar nyelvű különkiadás 1. fejezet, 4. kötet, 74. o.).